ประกาศกรมสรรพากร

เรื่อง การบริจาคผ่านระบบบริจาคอิเล็กทรอนิกส์ (e-Donation) (ฉบับที่ 2)

----------------------------------------------

เพื่อเป็นการอํานวยความสะดวกแก่หน่วยรับบริจาคในการบันทึกข้อมูลการรับบริจาคโดยไม่ต้องออกเอกสารหลักฐานการรับบริจาคให้ผู้บริจาค และผู้บริจาคสามารถนําเงินหรือทรัพย์สินที่บริจาคให้แก่หน่วยรับบริจาคไปใช้สิทธิลดหย่อนภาษีเงินได้ตามมาตรา 47 (7) แห่งประมวลรัษฎากร หรือหักเป็นรายจ่ายของบริษัทและห้างหุ้นส่วนนิติบุคคลตามมาตรา 65 ตรี (3) แห่งประมวลรัษฎากร หรือยกเว้นภาษีเงินได้ตามพระราชกฤษฎีกาออกตามความในมาตรา 3 (1) แห่งประมวลรัษฎากร หรือกฎกระทรวงออกตามความในมาตรา 42 (17) แห่งประมวลรัษฎากรได้ โดยไม่ต้องมีเอกสารหลักฐานการบริจาคให้พนักงานเจ้าหน้าที่ตรวจสอบ กรมสรรพากรจึงออกประกาศเกี่ยวกับการบริจาคผ่านระบบบริจาคอิเล็กทรอนิกส์ (e-Donation) ดังต่อไปนี้

ข้อ 1 ให้ยกเลิกความในข้อ 2 ของประกาศกรมสรรพากร เรื่อง การบริจาคผ่านระบบบริจาคอิเล็กทรอนิกส์ (e-Donation) ลงวันที่ 9 พฤศจิกายน พ.ศ. 2561 และให้ใช้ความต่อไปนี้แทน

“ข้อ 2 ให้หน่วยรับบริจาคมีและใช้เลขประจําตัวหน่วยรับบริจาค สําหรับการเปิดบัญชีเงินฝากธนาคารเพื่อรับบริจาค การลงทะเบียนเป็นผู้ใช้งานระบบบริจาคอิเล็กทรอนิกส์ (e-Donation) ทางเว็บไซต์ (Web Site) ของกรมสรรพากร http://www.rd.go.th หรือการเชื่อมโยงระบบการรับบริจาคของหน่วยรับบริจาคกับระบบบริจาคอิเล็กทรอนิกส์ (e-Donation) ดังนี้

(1) หน่วยรับบริจาคที่มีเลขประจําตัวผู้เสียภาษีอากร ให้ใช้เลขประจําตัวผู้เสียภาษีอากรนั้นเป็นเลขประจําตัวหน่วยรับบริจาค

(2) หน่วยรับบริจาคที่เป็นหน่วยงานในสังกัดของทางราชการ องค์การของรัฐบาล สภากาชาดไทย หรือนิติบุคคลอื่น ซึ่งมีและใช้เลขประจําผู้เสียภาษีอากรหมายเลขเดียวกับหน่วยงานต้นสังกัด ให้หน่วยรับบริจาคดังกล่าวยื่นคําขอมีและใช้เลขประจําตัวหน่วยรับบริจาค ณ สํานักงานสรรพากรพื้นที่หรือสํานักงานสรรพากรพื้นที่สาขาในเขตท้องที่ที่หน่วยรับบริจาคตั้งอยู่

(3) หน่วยรับบริจาคอื่นนอกจากที่ระบุไว้ใน (1) และ (2) ให้ยื่นคําขอมีและใช้เลขประจําตัวหน่วยรับบริจาค ณ สํานักงานสรรพากรพื้นที่หรือสํานักงานสรรพากรพื้นที่สาขาในเขตท้องที่ที่หน่วยรับบริจาคตั้งอยู่

เลขประจําตัวหน่วยรับบริจาคตาม (2) และ (3) มิใช่เลขประจําตัวผู้เสียภาษีอากร”

ข้อ 2 ให้เพิ่มความต่อไปนี้เป็น (7) ของข้อ 4 ของประกาศกรมสรรพากร เรื่อง การบริจาคผ่านระบบบริจาคอิเล็กทรอนิกส์ (e-Donation) ลงวันที่ 9 พฤศจิกายน พ.ศ. 2561

“(7) กรณีหน่วยรับบริจาคที่ได้ยื่นคําขอและได้รับอนุมัติจากกรมสรรพากรให้เชื่อมโยงระบบการรับบริจาคของหน่วยรับบริจาคกับระบบบริจาคอิเล็กทรอนิกส์ (e-Donation) เพื่อนําส่งข้อมูลการรับบริจาคให้แก่กรมสรรพากร หน่วยรับบริจาคจะไม่ดําเนินการตาม (1) ถึง (6) ก็ได้โดยหน่วยรับบริจาคจะต้องทําการบันทึกและส่งข้อมูลการรับบริจาคตามรูปแบบและวิธีการส่งข้อมูลการรับบริจาคผ่านระบบบริจาคอิเล็กทรอนิกส์ (e-Donation) ที่หน่วยรับบริจาคนั้นได้ตกลงไว้กับกรมสรรพากร ในวันที่รับบริจาคหรือภายในวันที่ 5 ของเดือนถัดไป โดยไม่ต้องออกเอกสารหลักฐานการรับบริจาคให้ผู้รับบริจาค เว้นแต่ผู้บริจาคจะร้องขอให้ออกเอกสารหลักฐานการรับบริจาค”

ข้อ 3 ให้ยกเลิกความใน (2) ของข้อ 5 ของประกาศกรมสรรพากร เรื่อง การบริจาคผ่านระบบบริจาคอิเล็กทรอนิกส์ (e-Donation) ลงวันที่ 9 พฤศจิกายน พ.ศ. 2561 และให้ใช้ความต่อไปนี้แทน

“(2) กรณีบริจาคให้หน่วยรับบริจาคที่รับบริจาคโดยวิธีอื่นตามข้อ 4 ให้ผู้บริจาคแจ้งหน่วยรับบริจาคทําการบันทึก ชื่อ เลขประจําตัวผู้เสียภาษีอากร จํานวนเงินหรือมูลค่าของทรัพย์สินที่บริจาค และวันเดือนปีที่บริจาค บนระบบบริจาคอิเล็กทรอนิกส์ (e-Donation) ทางเว็บไซต์ (Web Site) ของกรมสรรพากร http://www.rd.go.th หรือบนระบบการรับบริจาคของหน่วยรับบริจาคที่ได้เชื่อมโยงกับระบบบริจาคอิเล็กทรอนิกส์ (e-Donation)”

ข้อ 4 ประกาศนี้ให้ใช้บังคับตั้งแต่วันที่ที่ลงในประกาศฉบับนี้เป็นต้นไป

ประกาศ ณ วันที่ 14 กุมภาพันธ์ พ.ศ. 2565

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร